Document ID: 31998R2840

31998R2840
L 354/14
SLUŽBENI LIST EUROPSKE UNIJE
21.12.1998.
UREDBA VIJEĆA (EZ) br. 2840/98
od 21. prosinca 1998.
o izmjeni Uredbe (EZ) br. 1734/94 o financijskoj i tehničkoj suradnji s okupiranim područjima
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 130.w,
uzimajući u obzir prijedlog Komisije (1),
u skladu s postupkom navedenim u članku 189.c Ugovora (2),
budući da se Uredbom Vijeća (EZ) br. 1734/94 od 11. srpnja 1994. o financijskoj i tehničkoj suradnji s okupiranim područjima (3) utvrđuju detaljni postupci i pravila za upravljanje programom Zajednice za potporu i pomoć palestinskom stanovništvu Zapadne obale i Pojasa Gaze;
budući da sukladno toj Uredbi Zajednica treba provesti financijsku i tehničku suradnju sa Zapadnom obalom i Pojasom Gaze u sklopu petogodišnjeg programa; budući da taj program završava krajem 1998.;
budući da prevladavajući postojan zastoj mirovnog procesa predstavlja najveću krizu od pokretanja mirovnog procesa za Bliski istok 1991.; budući da je međunarodna gospodarska pomoć unatoč tome uspjela održati mirovni proces i pružiti potporu Palestinskoj samoupravi;
budući da je cilj sprečavanje daljnjeg pogoršanja stanja palestinskoga gospodarstva smanjivanjem i poništavanjem učinaka zatvaranja i ostalih prepreka razvoju kao i doprinos razumnom upravljanju i fiskalnoj ravnoteži Palestinske samouprave te njihova konsolidacija putem jačanja institucija;
budući da je konačan cilj postizanje održivog gospodarskog i društvenog razvoja te promicanje demokracije, ljudskih prava i razvoja civilnog društva;
budući da bi, s obzirom na sadašnju situaciju, Zajednica trebalo nastaviti sa nastojanjima pružanja pomoći; budući da bi s tim ciljem trebalo pokrenuti petogodišnje razdoblje pružanja pomoći (od 1999. do 2003.) te da bi Uredbu (EZ) br. 1734/94 trebalo na odgovarajući način izmijeniti; budući da bi ovu Uredbu Vijeće trebalo preispitati u roku od dvije godine, a najkasnije do 31. prosinca 2000., kako bi uzelo u obzir najnoviji razvoj i uskladilo je s preispitanom Uredbom Vijeća (EZ) br. 1488/96 od 23. srpnja 1996. o financijskim i tehničkim mjerama koje prate (MEDA) reformu gospodarskih i društvenih struktura u okviru Euro-mediteranskog partnerstva (4);
budući da bi „okupirana područja” trebalo zamijeniti sa „Zapadna obala i Pojas Gaze” u cijelom tekstu Uredbe (EZ) br. 1734/94;
budući da članak 4. Uredbe (EZ) br. 1734/94 predviđa da se sve odluke o financiranju projekata i aktivnosti trebaju usvojiti u skladu s postupkom utvrđenim u njezinom članku 5.; budući da bi se u svrhu omogućavanja brzih i fleksibilnih reakcija te povećanja učinkovitosti u skladu s tim postupkom trebale usvojiti samo one odluke o financiranju čiji je iznos veći od 2 000 000 ECU i koje nisu povezane sa subvencijama na kamatne stope za bankovne zajmove;
budući da su Odlukom Vijeća 97/256/EZ od 14. travnja 1997. o dodjeli jamstva Zajednice Europskoj investicijskoj banci za gubitke iz zajmova za projekte izvan Zajednice (zemlje Središnje i Istočne Europe, Mediteranske zemlje, zemlje Latinske Amerike i Azije te Južna Afrika) (5) obuhvaćena jamstva također i za ovu regiju u razdoblju do 2000. godine,
DONIJELO JE OVU UREDBU:
Članak 1.
Uredba (EZ) br. 1734/94 mijenja se kako slijedi:
1.
Naslov se zamjenjuje sljedećim: „Uredba Vijeća (EZ) br. 1734/94 od 11. srpnja 1994. o financijskoj i tehničkoj suradnji sa Zapadnom obalom i Pojasom Gaze”;
2.
Članak 1. zamjenjuje se sljedećim:
„Članak 1.
1. Zajednica provodi financijsku i tehničku suradnju sa Zapadnom obalom i Pojasom Gaze u razdoblju od pet godina (od 1999. do 2003.) s ciljem pružanja potpore postizanju održivog gospodarskog, političkog i društvenog razvoja. U slučaju usvajanja nove financijske perspektive za razdoblje nakon 2000., opseg ove suradnje određuje se u skladu s financijskom perspektivom i uvjetovano proračunskim tijelom koje odlučuje o iznosu u godišnjem proračunskom postupku.
2. U roku od dvije godine, a najkasnije do 31. prosinca 2000., Vijeće preispituje ovu Uredbu na temelju neovisne procjene programa kako je predviđeno člankom 6. Ovo preispitivanje također uzima obzir i najnoviji razvoj događaja na tom području, a također može uzeti u obzir usklađivanje ove Uredbe s Uredbom Vijeća (EZ) br. 1488/96 od 23. srpnja 1996. o financijskim i tehničkim mjerama koje prate (MEDA) reformu gospodarskih i društvenih struktura u okviru Euro-mediteranskog partnerstva (6).
3.
Članak 2. mijenja se kako slijedi:
(a)
na kraju stavka 1. nakon „ljudskih prava” dodaju se riječi „i razvoja civilnog društva”;
(b)
stavku 3. dodaje se sljedeći podstavak:
„Navedeni projekti i aktivnosti imaju za cilj, inter alia, poticanje zapošljavanja i stvaranje radnih mjesta poboljšanjem socijalnih službi i borbom protiv siromaštva”.
(c)
u stavcima 5. i 6. „okupirana područja” zamjenjuje se sa „Zapadna obala i Pojas Gaze”.
4.
U članku 3. „s okupiranim područjima” zamjenjuje se sa „Zapadnom obalom i Pojasom Gaze”.
5.
Članak 4. stavci od 1. do 3. zamjenjuju se sljedećim:
„Članak 4.
1. Odluke o financiranju projekata i aktivnosti na temelju ove Uredbe u iznosu većem od 2 000 000 ECU i koje nisu povezane sa subvencijama na kamatne stope za bankovne zajmove usvajaju se u skladu s postupkom propisanim u članku 5.
2. Odluke o financiranju ukupnih alokacija za tehničku suradnju, osposobljavanje i poticanje trgovine usvajaju se u skladu s postupkom utvrđenim u članku 5. Unutar ukupno odobrenih sredstava Komisija usvaja odluke o financiranju u iznosu manjem od 2 000 000 ECU.
Odbor naveden u članku 5. izvješćuje se sistematično i pravovremeno, i to u svakom slučaju prije sljedećeg sastanka, o odlukama o financiranju mjera koje ne uključuju više od 2 000 000 ECU.
3. Odluke o izmjenama odluka o financiranju usvojene u skladu s postupkom propisanim u članku 5. donosi Komisija u slučajevima kada one nemaju posljedicu bilo značajne izmjene ili dodatne obveze veće od 20 % izvorne obveze. Komisija odmah izvješćuje Odbor naveden u članku 5. o svakoj takvoj odluci.”
6.
Članak 5. stavak 1. zamjenjuje se sljedećim:
„1. Komisiji pomaže Odbor MED uspostavljen u skladu s člankom 11. Uredbe (EZ) br. 1488/96.”;
7.
Članak 6. stavak 1. zamjenjuje se sljedećim:
„1. Komisija ispituje stanje provedbe suradnje na temelju ove Uredbe i o tome godišnje izvješćuje Europski parlament i Vijeće u pisanom obliku.”
Članak 2.
Ova Uredba stupa na snagu trećeg dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Luxembourgu 21. prosinca 1998.

Labels: 0
15
19
5